Talsverð óánæga sem með nýtt æfingafyrirkomulag hjá Hetti á Egilsstöðum og hefur yfirþjálfari sagt upp störfum.
Yfirþjálfari hjá Hetti á Egilsstöðum hefur sagt starfi sínu lausu vegna óánægju með nýtt fyrirkomulag æfinga. Börn fá færri æfingar í hverri grein til að þau prófi fleiri greinar. Foreldrar óttast meðal annars að börnunum gangi illa og missi áhugann.
Höttur á Egilsstöðum kynnti nýverið nýtt fyrirkomulag æfinga hjá börnum í fyrsta og öðrum bekk. Í stað þess að þau velji sér grein og æfi hana oft í viku er markmiðið að þau æfi hverja greina aðeins einu sinni í viku og prófi fleiri greinar í staðinn. Íþróttafræðingur, sem vann þessa nýju stefnu með Hetti, hefur sagt að hún hafi ýmsa kosti og geti meðal annars minnkað líkur á brottfalli úr íþróttum síðar meir.
Margir foreldrar eru hins vegar ósáttir við þessa breytingu, einnig sumir þjálfarar bæði í fimleikum og fótbolta. Yfirþjálfari í fótbolta hefur sagt starfi sínu lausu vegna þessa. Fram kemur í bréfi hans til foreldra að of lítið samráð hafi verið haft um breytinguna. Æfingum í fótbolta fækki mikið og ef barn missi af æfingu líði langt á milli æfinga. Fyrikomulagið geti valdið því að margir iðkendur mæti í hverja grein og slíkt geti truflað starfið og gert erfiðara að halda uppi aga. Hugmyndafræðin á bak við breytinguna sé góð en hægt væri að ná sömu markmiðum án þess að takmarka æfingafjölda.
Ásgerður Halldórsdóttir er ein þeirra foreldra sem hafa tjáð sig um málið á netinu. Hún óttast meðal annars að ein fimleikaæfing á viku dugi ekki til að koma krökkunum inn á mót og í fótboltanum muni ganga illa.
Sem dæmi má nefna að ef drengurinn minn myndi fá að æfa einu sinni í viku núna næstu tvö árin þá hefur hann stundað tvö hundruð færri klukkustundum fótbolta heldur en önnur börn á Íslandi hafa tækifæri til að gera. Mín kenning er sú að áhuginn verði gríðarlega lítill ef þau fara með þessa litlu þjálfun inn í stóru mótin. Þá mun áhuginn klárlega minnka.
Skiptar skoðanir eru með nýtt æfingafyrirkomulag ungra barna hjá Hetti á Egilsstöðum og hefur yfirþjálfari sagt upp störfum. 